I weekenden bliver der igen skruet op for varmen i Nordjylland.

Efter en kristihimmelfartsdag med regn, hagl og torden over Nordjylland vender det flotte sommerlige vejr tilbage og giver os en solrig weekend. Det er et højtryk, der fra sydvest breder sig ind over Danmark, som igen sikrer os det mere stabile vejr, som kommer til at præge weekenden. Vi får en forsmag fredag, hvor solskinnet vil ramme især Jylland og få temperaturen op på 16-17 grader. Kold nat med risiko for rim i græsset Men før varmen for alvor vender tilbage, venter en kold nat. I det klare og rolige vejr vil temperaturen natten til lørdag i Nordjylland kunne falde til nær frysepunktet. Det kan betyde, at man flere steder i både Himmerland og Vendsyssel kan få frostvejr i græshøjde. Det vil dog hurtigt tø lørdag, hvor temperaturen ventes at nå op omkring 20 grader med svag vind fra sydøst. Varmt, solrigt og blæsende søndagsvejr Søndag får temperaturen en tand opad, når lidt varmere luft strømmer frem mod os fra sydøst. Til gengæld bliver det med en jævn søndenvind mere blæsende, som kommer til at virke svalende på de mellem 20 og 22 graders varme, der ventes søndag.